Známa séria Civilization je hlavným lákadlom nového balíka Humble Bundle. Popri nej sa tu nachádzajú aj ďalšie hry od vývojára Sida Meiera. Výpredaj bude prebiehať nasledujúce dva týždne.
Ako zvyčajne, aj teraz si sami určujete sumu, ktorú za balík zaplatíte. Za minimálny vklad jeden dolár sa vám odomknú hry Civilization III a IV, Ace Patrol, Ace Patrol: Pacific Skies a Railroads. Civilization V spolu so sťahovateľným balíkom Gods and Kings sa sprístupní pri zaplatení priemernej sumy. Tá sa momentálne pohybuje na úrovni mierne nad 8 dolárov (v prepočte približne 6,05 eura). Pri zaplatení sumy vyššej ako 15 dolárov (11,10 eura) získate aj sťahovateľný obsah do hry Civilization V s názvom Brave New World.
Hry zo série Civilization sú pomerne známe ťahové stratégie, v ktorých budujete civilizácie, začínajúc niekoľko storočí pred našim letopočtom a postupne prechádzate až do budúcnosti.
Všetky hry sa odomknú na Steame a sú určené pre operačný systém Windows. Civilization IV a V si zahráte aj na platforme MAC. Kupovať môžete na stránke Humble Bundle. V súčasnosti ešte stále prebieha aj výpredaj hier z produkcie Codemasters .
(1 EUR = 1,3519 USD)